**Skalník rozprestretý** (lat. *Cotoneaster horizontalis*) je opadavý až poloopadavý ker z rodu skalník (*Cotoneaster*) z čeľade ružovité (*Rosaceae*).

Opis
----

Skalník rozprestretý je ker pritisnutý k zemi, poliehavý alebo vodorovne nad zemou rozkonárený, dorastá do výšky 50 cm. Ročné konáre sú rozložené pravidelne dvojradovo, kôra je sivohnedá, na mladších konárikoch žltohnedá až červenohnedá, husto pritlačene chlpatá, lysavejúca. Konáre nesú striedavé, zvrchu tmavozelené a lesklé listy veľké asi 1 centimeter, vytrvajúce dlho do zimy (často až do januára, v miernych zimách až do novej sezóny). Čepele listov sú vajcovité až elipsovité, stopky sú 1 až 2 mm dlhé.

Kvety skalníka sú jednotlivo alebo po dva v chudobnokvetých súkvetiach na krátkych stopkách, kališné zuby sú trojuholníkové, roztrúsene chlpaté, lysavejúce, korunné lupienky ružovkasté, tyčiniek je 20, čnelky sú 3. Plody sú červené guľovité malvičky, s priemerom 5 mm, s tromi semenami a dlho zotrvávajúce na kroch.

Skalník rozprestretý kvitne v máji až júni a plodí v septembri až októbri. Klíčenie zvyčajne trvá 1 až 18 mesiacov, ale semená môžu niekedy zostať životaschopné aj 5 rokov. Druhu trvá 10 až 20 rokov, kým dosiahnu svoju konečnú výšku.

Blízky príbuzný západočínsky druh skalník pritlačený (*Cotoneaster adpressus*), ktorý sa často pokladá za kultivar skalníka rozprestretého, má konáre a kmienky pritisnuté úplne k zemi a listy vlnkovito poprehýbané.

Nemej pozoruhodný je aj ďalší čínsky poliehavý skalník Dammerov (*Cotoneaster dammeri*). Korunné lupienky má však rozložené, biele a listy veľké takmer 3 cm. V posledných rokoch sa preferuje ako krycia drevina aj pre veľké plochy.

Rozšírenie
----------

Skalník rozprestretý pochádza z miernych oblastí Číny, Taiwanu a Nepále, kde sa vyskytuje v nadmorských výškach 1500 až 3500 m.

Ekológia
--------

Pôvodným biotopom skalníka rozprestretého sú húštiny, skaly, skalnaté svahy a suché horské oblasti. Skalník je vo väčšine Európy, v USA (Oregon), Kanade (Britská Kolumbia), Japonsku, Austrálii a na Novom Zélande, v súčasnosti už úplne naturalizovaný. Na miestach, kde bol introdukovaný, rastie v podobných biotopoch ale aj v mestských oblastiach v trhlinách kamenných múrov, pozdĺž ciest, na múroch domov, pozdĺž železníc a v priemyselných oblastiach.

Za invázny druh, s nepriaznivým environmentálnym vplyvom, je považovaný v niektorých častiach Austrálie. V Belgicku bolo zistené, že druhová bohatosť vápencových trávnatých porastov je výrazne nižšia na parcelách napadnutých skalníkom rozprestretým. Introdukovaným skalníkom sa najlepšie darí v oblastiach s chladnejším až miernym podnebím. Najviac im vyhovuje suché a skalnaté stanovištia.

Význam a využitie
-----------------

Poliehavé, k zemi pritisnuté skalníky využíva súčasná záhradná architektúra na krytie väčších plôch, svahov, maskovanie stupňov a terénnych nerovností. Pri hustej skupinovej výsadbe dokážu už v prvom roku po vysadení vytvoriť efektívny kobercový porast.

Zrelé plody skalníka požierajú drozdy a pinky, ktoré potom semená rozptyľujú vo svojom truse. Keď je rastlina pestovaná pri stene, poskytuje vtákom chránené miesta na hniezdenie.

Hrozby a choroby
----------------

Skalník rozprestretý je napádaný viacerými druhmi vošiek. Vošky druhu *Eriosoma lanigerum* žijú vo veľkých kolóniách chránených voskom v štrbinách a ranách v kôre. Napadnuté vetvičky bývajú znetvorené opuchmi podobnými rakovine. V sadoch je to vážny škodca. Významným parazitom, ktorý poškodzuje jeho listy je aj voška jabloňová (*Aphis pomi*). Napadá listy na mladých výhonkoch, ktoré sa následne zrolujú od ich špičiek. Na hostiteľovi parazitujú aj jasno zelené, 2 až 3 mm veľké vošky druhu *Rhopalosiphum oxyacanthae*.

Galéria
-------

* Skalník rozprestretý; výhonok s listami (september) Skalník rozprestretý; výhonok s listami (september)
* Skalník rozprestretý; vrchná strana konára Skalník rozprestretý; vrchná strana konára
* Skalník rozprestretý; spodná strana konára Skalník rozprestretý; spodná strana konára
* Skalník rozprestretý; konár s plodmi Skalník rozprestretý; konár s plodmi
* Skalník rozprestretý; vetvička s listami (neskorá jeseň) Skalník rozprestretý; vetvička s listami (neskorá jeseň)
* Skalník rozprestretý; vetvičky s plodmi a listami Skalník rozprestretý; vetvičky s plodmi a listami
* Skalník rozprestretý; plody a semená v mierke Skalník rozprestretý; plody a semená v mierke

Referencie
----------

1. 1 2 3 4 5 6   *Stromy a kry*. Praha : Artia, 1984. ISBN 80-07-00402-5.
2. 1 2 3  Lýdia Bertová a kolektív. *Flóra Slovenska IV/3* [online]. Veda, vydavateľstvo Slovenskej akadémie vied, Bratislava, 1992, [cit. 2022-04-26]. Dostupné online.
3. ↑   *Cotoneaster horizontalis* [online]. iNaturalist; A joint initiative by the California Academy of Sciences and the National Geographic Society, [cit. 2022-04-08]. Dostupné online. (anglicky)
4. 1 2 3 4 5  Ian Popay. *Cotoneaster horizontalis (wall-spray)* [online]. CAB International; , Wallingford, Oxon OX10 8DE, UK, 2019-11-21, [cit. 2022-04-26]. Dostupné online. (anglicky)
5. ↑   *Cotoneaster adpressus* [online]. iNaturalist; A joint initiative by the California Academy of Sciences and the National Geographic Society, [cit. 2022-04-28]. Dostupné online. (anglicky)
6. ↑   *Cotoneaster dammeri* [online]. iNaturalist; A joint initiative by the California Academy of Sciences and the National Geographic Society, [cit. 2022-04-28]. Dostupné online. (anglicky)
7. ↑   *Eriosoma lanigerum* [online]. iNaturalist; A joint initiative by the California Academy of Sciences and the National Geographic Society, [cit. 2022-04-28]. Dostupné online. (anglicky)
8. ↑  W.N. Ellis. *Eriosoma lanigerum* [online]. Plant Parasites of Europe, Amsterdam, The Netherlands, 2020-02-14, [cit. 2022-04-28]. Dostupné online. (anglicky)
9. ↑   *Aphis pomi* [online]. iNaturalist; A joint initiative by the California Academy of Sciences and the National Geographic Society, 2019-08-23, [cit. 2022-04-27]. Dostupné online. (anglicky)
10. ↑  W.N. Ellis. *Aphis pomi, green apple aphid* [online]. Plant Parasites of Europe, Amsterdam, The Netherlands, [cit. 2022-04-27]. Dostupné online. (anglicky)
11. ↑   *Rhopalosiphum oxyacanthae* [online]. iNaturalist; A joint initiative by the California Academy of Sciences and the National Geographic Society, [cit. 2022-04-27]. Dostupné online. (anglicky)
12. ↑  W.N. Ellis. *Rhopalosiphum oxyacanthae, apple-grass aphid* [online]. Plant Parasites of Europe, Amsterdam, The Netherlands, 2021-03-31, [cit. 2022-04-27]. Dostupné online. (anglicky)

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Skalník rozprestretý**
* Spolupracuj na Wikidruhoch Wikidruhy ponúkajú informácie na tému **Skalník rozprestretý**